Gigantisk dansk telefusion

Virksomheder Eksklusivt for kunder

Telenor og TeliaSonera har siden 2012 haft et fælles mobilnetværk i Danmark, og nu tager de sidste skridt og lægger det hele sammen.



Den nye telegigant sparer 800 mio. kr. ved sammenlægningen.



De to danske virksomheder slår sig sammen i et fællesejet selskab, hvor hver part ejer 50 procent. Det nye selskab vil blive en robust teleoperatør, som vil være i stand til at øge investeringerne i netværket til fordel for kunderne, skriver de i en pressemeddelelse.



“Konkurrencen i Danmark er intens, og vi ser et fortsat pres på omsætning og indtjening, så en konsolidering var den eneste løsning. Ved at slå Telenors og TeliaSoneras aktiver og kundebaser i Danmark sammen skaber vi en robust operatør, der kan tilbyde kunderne fremragende mobilnet med en god brugeroplevelse,“ siger Kjell-Morten Johnsen, Executive Vice President og chef for Telenor Region Europa.



De to selskaber trækker hele 800 mio. kr. ud af selskabet i besparelser. Effekten træder fuldt ud i kraft i 2019. Og også TeliaSenora er godt tilfreds med den nye aftale.



"Det er et naturligt og nødvendigt skridt at etablere et fælles selskab sammen med Telenor, hvor vi bygger videre på vores eksisterende netværkssamarbejde. Ved at slå vores kræfter sammen kan vi sikre fortsatte investeringer i Danmark – ikke blot til glæde for de danske telekunder, men også for det danske samfund som helhed," siger Robert Andersen, Executive Vice President og chef for region Europa i TeliaSonera.



De største synergieffekter forventes inden for distribution, salg og marketing, kundeservice, administration samt netværk og it. De venter at bruge samme beløb på sammenlægningen fra 2015 til 2017.









